Abda község Önkormányzata Képviselő-testületének
14/2004.(VI.18..) Ök.

r e n d e l e t e

az önkormányzati környezetvédelmi alap létrehozásáról
Abda község Önkormányzati képviselő-testülete a környezet védelmének általános szabályairól szóló 1995. évi LIII. tv. 58. §. (1) bekezdésében foglalt felhatalmazás alapján az önkormányzati környezetvédelmi alap létrehozásáról az alábbi rendeletet alkotja.

A rendelet célja
1.§
(1) Abda Község önkormányzata környezetvédelmi feladatai megoldásának elősegítése érdekében „környezetvédelmi alap”-ot (továbbiakban: Alap) hoz létre.

(2) Az Alapot Abda község közigazgatási területén kizárólag környezetvédelmi és természetvédelmi  - illetve a külön jogszabályokban megjelölt – célokra lehet felhasználni.

(3) A rendelet célja, hogy meghatározza az Alap forrásait, felhasználásának és az Alappal való gazdálkodásnak a rendjét. 

(4) Az Alap megnevezése: Abda Község Települési Önkormányzati Környezetvédelmi Alap. 

Bevételi források

2.§.
(1) Az Alap bevételi forrásai a következők: 

a) az  önkormányzat által jogerős határozattal kiszabott környezet- és természetvédelemmel kapcsolatos bírság befolyt összege;

b) a területileg illetékes környezetvédelmi hatóság (környezetvédelmi felügyelőség) által a település közigazgatási területét érintően jogerősen kiszabott környezetvédelmi bírságok összegének harminc százaléka;

c) a környezetterhelési díjak és az igénybevételi járulékok külön törvényben meghatározott része;

d) Abda Község Önkormányzata bevételeinek az önkormányzat éves költségvetési rendeletében környezetvédelmi célokra elkülönített összege;

e) egyes környezet-és természetvédelmi célú egyéb bevételek;

f) az e célra teljesített önkéntes befizetések;

g) az Alap lekötéséből származó bevételek;

h) az 1995. évi LIII. tv. 58. §. (6) bekezdés alapján az önkormányzatot arányosan megillető megosztott bevétel;

i) egyéb bevételek.

Az Alap felhasználása 
3. §.
(1) A képviselő-testület évente a költségvetési rendelet megalkotásával, illetve a zárszámadás elfogadásával rendelkezik az Alap pénzösszegének nagyságáról. Az Alap felhasználásáról a Képviselő-testület dönt.

(2) Az Alapot az alábbi a)-f) pontokban meghatározott célokra lehet fordítani:

a) a környezetvédelmi szempontból károsodott környezet javítása, helyreállítása érdekében, 

b) levegőtisztaság-védelmi célokra

c) vízminőség-védelemre,

d) talajvédelem céljaira,

e) környezeti nevelés, oktatás, tájékoztatás céljaira,

f) környezetvédelmi felmérések, elemzések, tanulmányok finanszírozására.

(3) Ha törvény az Alap egyes bevételi forrásainak felhasználására előírást tartalmaz, az Alap ezen részét csak a törvényben megjelölt célokra lehet felhasználni.

Az alap kezelése

4. §.

(1) Az Alap számviteli szabályoknak megfelelő elszámolásáért a polgármester felelős.

(2) Az Alap tárgyévben felhasználásra nem került bevételeit lekötött betétként kell kezelni.

Záró rendelkezések
5. §.
 Ez a rendelet 2004. július 1. napján lép hatályba, kihirdetéséről a jegyző gondoskodik.

Abda, 2004. június 18.

